text: Flere anmeldelser om vold i 2011
  25 januar 2012 kl. 15.53
  Syd- og Sønderjyllands Politi oplevede i 2011 en lille stigning i antallet af voldsanmeldelser - især den såkaldte simple vold.
  Antallet af anmeldelser steg med 6,4 procent til 1036 anmeldelser i 2011 mod 981 set i forhold til et gennemsnit af perioden 2008-2010. Det kommer dog ikke bag på chefpolitiinspektør Thomas Prip.
  - Det er helt, som vi forventede. Kredsen har nemlig sat stærkt ind på at have patruljer tilstede i nattelivet. Det er et af vores fokusområder, og det, at politiet er så meget tilstede, har betydet to ting: Dels er antallet af sigtelser af mere ordensmæssig karakter, for eksempel slagsmål eller voldelig optræden, steget med 39,3 procent. Dels betyder vores tilstedeværelse på hotspots i nattelivet, at folk i højere grad selv anmelder, når de ser en politipatrulje. Dermed har vi drevet et mørketal frem ? simpelthen ved at være til stede, hvor tingene sker, siger han.
  